Grafieke Praat – 7 Mei 2020 – Frans de Klerk
Shoprite is die grootste supermark handelaar op die vasteland van Afrika. Hul nuutste kwartaallikse opdatering vir die periode geëindig in September 2019, het die volgende berig: omset het met 7,3% toegeneem, Supermarkte in RSA se verkope het met 10,3% in die laaste kwartaal gegroei. Die groep se ander bedryfsegmente, wat die OK konsessie, Computicket, MediRite-apteke en Checkers Food Services insluit, het 'n toename van 6,4% in verkope getoon. Die OK konsessie-afdeling het die verkope met 8,6% laat styg.
Die stogastiese aanwyser bevestig die oorverkoopte situasie van die aandeel en die positiewe afwyking impliseer dat die moontlikheid vir 'n bons na bo meer waarskynlik maak.
Die aandeel word vasgevang binne 'n dalende kanaal (positief) tussen lyn A (R105-73) en lyn B. Die optimisme van die formasie is bevestig toe lyn A in 'n steun verander het. Die moontlike doelwit van die formasie is R118-59 indien dit sou uitspeel.
Die 3 & 8 dae bewegende gemiddelde wys steeds afwaarts en slegs as die korter 3 dae bewegende gemiddelde (R106-47 - groen lyn) opwaarts kruis deur die langer 8 dae bewegende gemiddelde (R108-52 - rooi lyn), sal die korttermyn sentiment teenoor die aandeel verander na positief.
'n Haarnaaldbooglaagte (moontlik positief) is bo lyn C (R107) bevestig.
Vir spekulante – Koop of oorweeg 'n lank bo R107-20 maar gebruik R102-50 as keerverlies om kapitaal te beskerm. Die moontlike teikens na bo is: R109-20, R110-50, R111-55, R112-60, R114-15 en R116-05.
Vir medium tot lang termyn beleggers – Die 40 week bewegende gemiddelde (R123-17) op die weeklikse grafiek is steeds 'n weerstand wat die lang termyn sentiment teenoor die aandeel steeds negatief hou.